Potrivit Inspectoratul de Poliţie Judeţean (IPJ) Constanţa, în noaptea de vineri spre sâmbătă, în jurul orei 01,30, lucrători ai Poliţiei Municipiului Constanţa - Serviciul Municipal de Ordine şi Siguranţă Publică au efectuat semnal regulamentar de oprire şoferului unui autoturism care se deplasa pe Şoseaua Constanţei, în comuna Cumpăna.
Conducătorul auto nu s-a conformat semnalului, continuându-şi deplasarea.
"Poliţiştii au pornit în urmărirea acestuia, cu semnalele acustice şi luminoase în funcţiune, interceptând autoturismul la intersecţia cu Şoseaua Mangaliei, în municipiul Constanţa. S-a procedat la legitimarea şi identificarea conducătorului auto, stabilindu-se că este vorba de un bărbat, de 29 de ani. Acesta a refuzat testarea cu aparatul etilotest şi cu aparatul din dotare, în vederea stabilirii indiciilor cu privire la eventuala prezenţă a substanţelor psihoactive. Ulterior, a fost condus la o unitate medicală, unde a refuzat recoltarea de probe biologice, în vederea stabilirii alcoolemiei în sânge", a precizat un comunicat de presă transmis de IPJ Constanţa.
În cauză a fost întocmit dosar de cercetare penală pentru săvârşirea infracţiunii de refuzul sau sustragerea de la prelevarea de mostre biologice.